title: Regulamentul de punere în aplicare (UE) 2021/863 al Comisiei din 28 mai 2021 de deschidere a unei anchete privind o eventuală circumvenție a măsurilor antisubvenție instituite prin Regulamentul de punere în aplicare (UE) 2020/776 asupra importurilor de anumite materiale țesute și/sau cusute din fibre de sticlă originare din Republica Populară Chineză și din Egipt prin importuri de anumite materiale țesute și/sau cusute din fibre de sticlă expediate din Maroc, indiferent dacă au fost sau nu declarate ca fiind originare din Maroc, și de supunere a acestor importuri la înregistrare

text:
                  31.5.2021

                  RO

                  Jurnalul Oficial al Uniunii Europene

                  L 190/76

         REGULAMENTUL DE PUNERE ÎN APLICARE (UE) 2021/863 AL COMISIEI
         din 28 mai 2021
         de deschidere a unei anchete privind o eventuală circumvenție a măsurilor antisubvenție instituite prin Regulamentul de punere în aplicare (UE) 2020/776 asupra importurilor de anumite materiale țesute și/sau cusute din fibre de sticlă originare din Republica Populară Chineză și din Egipt prin importuri de anumite materiale țesute și/sau cusute din fibre de sticlă expediate din Maroc, indiferent dacă au fost sau nu declarate ca fiind originare din Maroc, și de supunere a acestor importuri la înregistrare
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1037 al Parlamentului European și al Consiliului din 8 iunie 2016 privind protecția împotriva importurilor care fac obiectul unor subvenții din partea țărilor care nu sunt membre ale Uniunii Europene (1) (denumit în continuare „regulamentul de bază”), în special articolul 23 alineatul (4) și articolul 24 alineatul (5),
         după informarea statelor membre,
         întrucât:
         A.   CEREREA

                     (1)

                     Comisia Europeană (denumită în continuare „Comisia”) a primit, în conformitate cu articolul 23 alineatul (4) și articolul 24 alineatul (5) din regulamentul de bază, o cerere de anchetă cu privire la o eventuală circumvenție a măsurilor compensatorii instituite asupra importurilor de anumite materiale țesute și/sau cusute din fibre de sticlă originare din Republica Populară Chineză și din Egipt și de supunere la înregistrare a importurilor de anumite materiale țesute și/sau cusute din fibre de sticlă expediate din Maroc, indiferent dacă au fost sau nu declarate ca fiind originare din Maroc.

                     (2)

                     Cererea a fost depusă la 19 mai 2021 de către TECH-FAB Europe e.V.

               B.   PRODUSUL

                     (3)

                     Produsul vizat de posibila circumvenție este reprezentat de materiale țesute și/sau cusute din fibră de sticlă cu filament continuu și/sau din fire cu sau fără alte elemente, cu excepția produselor impregnate sau preimpregnate (pre-preg) și cu excepția țesăturilor cu ochiuri deschise cu o dimensiune mai mare de 1,8 mm atât în lungime, cât și în lățime și cu o greutate mai mare de 35 g/m2, încadrate la data intrării în vigoare a Regulamentului de punere în aplicare (UE) 2020/776 al Comisiei (2) la codurile NC ex 7019 39 00, ex 7019 40 00, ex 7019 59 00 și ex 7019 90 00 (codurile TARIC 7019390080, 7019400080, 7019590080 și 7019900080) originare din Republica Populară Chineză și din Egipt (denumite în continuare „produsul în cauză”). Acesta este produsul căruia i se aplică măsurile aflate în prezent în vigoare.

                     (4)

                     Produsul care face obiectul anchetei este același cu cel definit în considerentul anterior, încadrat în prezent la codurile NC ex 7019 39 00, ex 7019 40 00, ex 7019 59 00 și ex 7019 90 00, dar expediat din Maroc, indiferent dacă a fost declarat sau nu ca fiind originar din Maroc (codurile TARIC 7019390081, 7019400081, 7019590081 și 7019900081) (denumit în continuare „produsul care face obiectul anchetei”).

               C.   MĂSURILE EXISTENTE

                     (5)

                     Măsurile în prezent în vigoare și care fac obiectul unei posibile circumvenții sunt măsurile compensatorii instituite prin Regulamentul de punere în aplicare (UE) 2020/776 de instituire a unor taxe compensatorii definitive la importurile de anumite materiale țesute și/sau cusute din fibre de sticlă originare din Republica Populară Chineză și din Egipt și de modificare a Regulamentului de punere în aplicare (UE) 2020/492 (3) de instituire a unor taxe antidumping definitive la importurile de anumite materiale țesute și/sau cusute din fibre de sticlă originare din Republica Populară Chineză și din Egipt (denumite în continuare „măsurile existente”).

               D.   MOTIVELE

                     (6)

                     Cererea conține suficiente elemente de probă care indică faptul că măsurile compensatorii în vigoare privind importurile produsului în cauză sunt eludate prin importurile produsului care face obiectul anchetei. În special, elementele de probă de care dispune Comisia arată următoarele.

                     (7)

                     În urma instituirii măsurilor asupra produsului în cauză, a avut loc o modificare a configurației schimburilor comerciale care implică exporturi din Republica Populară Chineză, Egipt și Maroc către Uniune.

                     (8)

                     Această modificare pare să rezulte dintr-o practică pentru care nu există o motivație suficientă sau o justificare economică alta decât instituirea taxei, și anume expedierea produsului în cauză via Maroc către Uniune indiferent dacă a fost supus sau nu unei operațiuni de asamblare sau de finisare în Maroc.

                     (9)

                     De asemenea, elementele de probă tind să demonstreze că practica descrisă mai sus compromite efectele corective ale măsurilor compensatorii existente vizând produsul în cauză, atât în ceea ce privește prețurile, cât și cantitatea. Se pare că volume semnificative de importuri de produs care face obiectul anchetei au pătruns pe piața UE. În plus, există suficiente elemente de probă care atestă faptul că importurile produsului care face obiectul anchetei sunt efectuate la prețuri prejudiciabile.

                     (10)

                     În cele din urmă, elementele de probă arată că produsul care face obiectul anchetei și/sau componente ale acestuia beneficiază în continuare de subvenție. Într-adevăr, produsul care face obiectul anchetei și componentele acestuia sunt produse și exportate către Maroc de către societăți din China și Egipt despre care s-a constatat că au beneficiat de subvenții care fac obiectul unor măsuri compensatorii pentru producția și vânzarea produsului care face obiectul anchetei în cadrul măsurilor existente.

                     (11)

                     În cazul în care ancheta ar identifica alte practici de circumvenție care intră sub incidența articolului 23 din regulamentul de bază decât cele menționate mai sus, atunci ancheta poate acoperi, de asemenea, aceste practici.

               E.   PROCEDURĂ

                     (12)

                     Ținând cont de cele menționate mai sus, Comisia a concluzionat că există suficiente elemente de probă pentru a justifica deschiderea unei anchete în temeiul articolului 23 alineatul (4) din regulamentul de bază și pentru a înregistra importurile de produs care face obiectul anchetei, în conformitate cu articolul 24 alineatul (5) din regulamentul de bază.

                     (13)

                     În vederea obținerii informațiilor necesare pentru prezenta anchetă, toate părțile interesate ar trebui să contacteze Comisia în cel mai scurt timp, dar nu mai târziu de termenul stabilit la articolul 3 alineatul (2) din prezentul regulament. Termenul-limită stabilit la articolul 3 alineatul (2) din prezentul regulament se aplică tuturor părților interesate. Dacă este cazul, se pot solicita informații și industriei din Uniune.

                     (14)

                     Autoritățile din Maroc, din Republica Populară Chineză și din Egipt vor fi informate despre deschiderea anchetei.

               (a)   Instrucțiuni privind prezentarea observațiilor scrise și trimiterea chestionarelor completate și a corespondenței

                     (15)

                     Informațiile transmise Comisiei în scopul anchetelor în materie de apărare comercială trebuie să nu facă obiectul unor drepturi de autor. Înainte de transmiterea către Comisie a unor informații și/sau a unor date care fac obiectul drepturilor de autor ale unor părți terțe, părțile interesate trebuie să solicite autorizarea specifică a deținătorului drepturilor de autor care să permită în mod explicit Comisiei: (a) să utilizeze informațiile și datele în scopul prezentei proceduri de apărare comercială și (b) să furnizeze informațiile și/sau datele părților interesate de prezenta anchetă sub o formă care să le permită să își exercite drepturile la apărare.

                     (16)

                     Toate informațiile prezentate în scris, inclusiv cele solicitate prin prezentul regulament, chestionarele completate și corespondența transmise de părțile interesate cu titlu confidențial trebuie să poarte mențiunea „Sensitive” (4) (cu caracter sensibil). Părțile care transmit informații pe parcursul prezentei anchete sunt invitate să ofere motive pentru solicitarea unui tratament confidențial.

                     (17)

                     Părțile care transmit informații cu mențiunea „Sensitive” („cu caracter sensibil”) trebuie să furnizeze rezumate cu caracter neconfidențial ale acestora, în temeiul articolului 29 alineatul (2) din regulamentul de bază, care vor purta mențiunea „For inspection by interested parties” („versiune destinată consultării de către părțile interesate”). Rezumatele respective trebuie să fie suficient de detaliate pentru a permite o înțelegere rezonabilă a elementelor esențiale ale informațiilor transmise cu titlu confidențial.

                     (18)

                     Dacă o parte care furnizează informații confidențiale nu prezintă motive întemeiate pentru solicitarea unui tratament confidențial sau nu pune la dispoziție un rezumat neconfidențial al acestora în formatul și de calitatea solicitate, Comisia poate să nu ia în considerare respectivele informații, cu excepția cazului în care se poate demonstra în mod satisfăcător, utilizând surse adecvate, că informațiile sunt corecte.

                     (19)

                     Părțile interesate sunt invitate să prezinte toate documentele și cererile prin intermediul TRON.tdi (https://webgate.ec.europa.eu/tron/TDI), inclusiv împuternicirile și fișele certificatelor scanate.

                     (20)

                     Pentru a avea acces la TRON.tdi, părțile interesate au nevoie de un cont „EU Login”. Instrucțiuni complete cu privire la modul de înregistrare și de utilizare a TRON.tdi sunt disponibile la adresa: https://webgate.ec.europa.eu/tron/resources/documents/gettingStarted.pdf

                     (21)

                     Prin utilizarea TRON.tdi sau a e-mailului, părțile interesate își exprimă acordul cu privire la normele aplicabile transmiterii informațiilor pe cale electronică, conținute în documentul intitulat „CORESPONDENȚA CU COMISIA EUROPEANĂ ÎN CAZURILE DE APĂRARE COMERCIALĂ”, care este publicat pe site-ul Direcției Generale Comerț: https://trade.ec.europa.eu/doclib/docs/2014/june/tradoc_152581.pdf

                     (22)

                     Părțile interesate trebuie să își indice numele, adresa, numărul de telefon și o adresă de e-mail valabilă și trebuie să se asigure că adresa de e-mail furnizată este o adresă de e-mail oficială funcțională, care este verificată zilnic. După furnizarea datelor de contact, Comisia va comunica cu părțile interesate doar prin e-mail, cu excepția cazului în care acestea solicită în mod explicit să primească toate documentele din partea Comisiei prin alte mijloace de comunicare sau cu excepția cazului în care natura documentului care trebuie trimis impune utilizarea unei scrisori recomandate. Pentru mai multe reguli și informații privind corespondența cu Comisia, inclusiv principiile aplicabile comunicărilor prin e-mail, părțile interesate sunt invitate să consulte instrucțiunile sus-menționate privind comunicarea cu părțile interesate.
                     Adresa de corespondență a Comisiei este următoarea:

                                 Comisia Europeană

                                 Direcția Generală Comerț

                                 Direcția G

                                 Birou: CHAR 04/039

                                 1049 Bruxelles/Brussel

                                 BELGIQUE/BELGIË

                           TRON.tdi: https://webgate.ec.europa.eu/tron/tdi
                     E-mail: TRADE-GFF-AC@ec.europa.eu

               (b)   Colectarea informațiilor și desfășurarea audierilor

                     (23)

                     Toate părțile interesate, inclusiv industria din Uniune, importatorii și orice asociații relevante sunt invitați să își prezinte în scris punctele de vedere și să furnizeze elemente de probă în sprijinul acestora, cu condiția ca acestea să fie transmise în termenul prevăzut la articolul 3 alineatul (2). În plus, Comisia poate audia părțile interesate, cu condiția ca acestea să prezinte o cerere scrisă din care să reiasă că există motive speciale pentru care ar trebui să fie audiate.

               (c)   Cererile de scutire

                     (24)

                     În conformitate cu articolul 23 alineatul (5) din regulamentul de bază, importurile de produs care face obiectul anchetei pot fi scutite de la aplicarea măsurilor în cazul în care acestea nu constituie o circumvenție.

                     (25)

                     Având în vedere faptul că eventuala circumvenție a măsurilor are loc în afara Uniunii, se pot acorda scutiri, în conformitate cu articolul 23 alineatul (4) din regulamentul de bază, producătorilor produsului care face obiectul anchetei din Maroc, care pot demonstra că nu sunt implicați în practici de circumvenție, astfel cum sunt definite la articolul 23 alineatul (3) din regulamentul de bază. Producătorii, dacă există, care doresc să obțină o scutire ar trebui să se facă cunoscuți în termenul prevăzut la articolul 3 alineatul (1) din prezentul regulament. Copii ale chestionarului pentru producătorii-exportatori din Republica Populară Chineză și din Egipt, ale chestionarului pentru producătorii-exportatori din Maroc care solicită o scutire și ale chestionarului pentru importatori sunt incluse în dosarul destinat consultării de către părțile interesate și sunt disponibile pe site-ul internet al DG Comerț: https://trade.ec.europa.eu/tdi/case_details.cfm?id=2528. Chestionarele trebuie să fie trimise în termenul indicat la articolul 3 alineatul (2) din prezentul regulament.

               F.   ÎNREGISTRAREA

                     (26)

                     În temeiul articolului 24 alineatul (5) din regulamentul de bază, importurile produsului care face obiectul anchetei se înregistrează pentru a se asigura faptul că, în cazul în care ancheta ar stabili existența unei circumvenții, va fi posibil să se perceapă taxe compensatorii de o valoare corespunzătoare, care să nu depășească taxa reziduală instituită prin Regulamentul de punere în aplicare (UE) 2020/776, aplicabile cu efect de la data la care a fost impusă înregistrarea unor astfel de importuri.

               G.   TERMENELE-LIMITĂ

                     (27)

                     În vederea unei bune administrări, ar trebui să se stabilească termene-limită până la care:

                                 —

                                 părțile interesate pot să se facă cunoscute Comisiei, să-i transmită chestionare, să îi prezinte în scris punctele lor de vedere sau orice informații care trebuie să fie luate în considerare pe parcursul anchetei;

                                 —

                                 producătorii din Maroc pot să solicite scutirea de la aplicarea măsurilor;

                                 —

                                 părțile interesate pot să solicite în scris audierea lor de către Comisie.

                     (28)

                     Trebuie evidențiat faptul că, prin urmare, părțile nu își pot exercita drepturile procedurale enunțate în regulamentul de bază decât în cazul în care s-au făcut cunoscute în termenele indicate la articolul 3 din prezentul regulament.

               H.   LIPSA COOPERĂRII

                     (29)

                     Dacă o parte interesată refuză accesul la informațiile necesare sau nu le furnizează în termenul prevăzut sau dacă obstrucționează în mod semnificativ ancheta, se pot stabili, pe baza datelor disponibile, concluzii pozitive sau negative, în conformitate cu articolul 28 din regulamentul de bază.

                     (30)

                     În cazul în care se constată că o parte interesată a furnizat informații false sau înșelătoare, acestea nu sunt luate în considerare și se pot utiliza datele disponibile în conformitate cu articolul 28 din regulamentul de bază.

                     (31)

                     Dacă o parte interesată nu cooperează sau cooperează doar parțial și, în consecință, constatările se bazează pe datele disponibile, în conformitate cu articolul 28 din regulamentul de bază, rezultatul ar putea fi mai puțin favorabil respectivei părți decât dacă aceasta ar fi cooperat.

               I.   CALENDARUL ANCHETEI

                     (32)

                     În conformitate cu articolul 23 alineatul (4) din Regulamentul de bază, ancheta se va încheia în termen de nouă luni de la data intrării în vigoare a prezentului regulament.

               J.   PRELUCRAREA DATELOR CU CARACTER PERSONAL

                     (33)

                     Se menționează faptul că toate datele cu caracter personal colectate pe parcursul prezentei anchete vor fi prelucrate în conformitate cu Regulamentul (UE) 2018/1725 al Parlamentului European și al Consiliului (5).

                     (34)

                     Un aviz privind protecția datelor, care conține informații pentru toate persoanele cu privire la prelucrarea datelor cu caracter personal în cadrul activităților de apărare comercială ale Comisiei, este disponibil pe site-ul web al DG Comerț: http://ec.europa.eu/trade/policy/accessing-markets/trade-defence/

               K.   CONSILIERUL-AUDITOR

                     (35)

                     Părțile interesate pot solicita intervenția consilierului-auditor pentru proceduri comerciale. Consilierul-auditor examinează cererile de acces la dosar, litigiile privind confidențialitatea documentelor, cererile de prelungire a termenelor și orice alte cereri privind drepturile la apărare ale părților interesate și ale terților, care ar putea să apară în cursul procedurii.

                     (36)

                     Consilierul-auditor poate organiza audieri și poate acționa ca mediator între partea sau părțile interesate și serviciile Comisiei, pentru a asigura exercitarea deplină a drepturilor la apărare ale părților interesate. Cererile de audiere adresate consilierului-auditor trebuie formulate în scris și trebuie să precizeze motivele pe care se bazează. Consilierul-auditor va examina motivele care stau la baza cererilor. Aceste audieri ar trebui să aibă loc doar dacă problemele nu au fost soluționate împreună cu serviciile Comisiei în timp util.

                     (37)

                     Orice cerere trebuie să fie transmisă în timp util și cu promptitudine, pentru a nu se periclita buna desfășurare a procedurii. În acest sens, părțile interesate trebuie să solicite intervenția consilierului-auditor în cel mai scurt timp posibil de la producerea evenimentului care justifică o astfel de intervenție. Atunci când cererile de audiere sunt transmise în afara termenelor prevăzute, consilierul-auditor va examina totodată motivele întârzierii, natura problemelor semnalate și impactul pe care aceste probleme îl au asupra drepturilor la apărare, ținând cont în mod corespunzător de interesele de a se asigura o bună administrare și de a se finaliza ancheta la timp.

                     (38)

                     Pentru mai multe informații și date de contact, părțile interesate pot consulta paginile dedicate consilierului-auditor de pe site-ul de internet al DG Comerț: http://ec.europa.eu/trade/trade-policy-and-you/contacts/hearing-officer/,

               ADOPTĂ PREZENTUL REGULAMENT:

            Articolul 1
            Se deschide o anchetă în temeiul articolului 23 alineatul (4) din Regulamentul (UE) 2016/1037, pentru a se stabili dacă importurile de materiale țesute și/sau cusute din fibră de sticlă cu filament continuu și/sau din fire cu sau fără alte elemente, cu excepția produselor impregnate sau preimpregnate (pre-preg) și cu excepția țesăturilor cu ochiuri deschise cu o dimensiune mai mare de 1,8 mm atât în lungime, cât și în lățime și cu o greutate mai mare de 35 g/m2, încadrate în prezent la codurile NC ex 7019 39 00, ex 7019 40 00, ex 7019 59 00 și ex 7019 90 00, expediate din Maroc, indiferent dacă au fost declarate sau nu ca fiind originare din Maroc (codurile TARIC 7019390081, 7019400081, 7019590081 și 7019900081) eludează măsurile instituite prin Regulamentul de punere în aplicare (UE) 2020/776.

            Articolul 2

               (1)   În temeiul articolului 23 alineatul (4) și al articolului 24 alineatul (5) din Regulamentul (UE) 2016/1037, autoritățile vamale din statele membre iau măsurile corespunzătoare pentru a înregistra importurile identificate la articolul 1 din prezentul regulament.

               (2)   Înregistrarea expiră la nouă luni de la data intrării în vigoare a prezentului regulament.

            Articolul 3

               (1)   Părțile interesate trebuie să se facă cunoscute contactând Comisia în termen de 15 zile de la data intrării în vigoare a regulamentului.

               (2)   Pentru ca demersurile părților interesate să fie luate în considerare în cursul anchetei, acestea trebuie să își prezinte în scris punctele de vedere și să transmită răspunsurile la chestionare, cererile de scutire sau orice alte informații în termen de 37 de zile de la data publicării prezentului regulament în Jurnalul Oficial al Uniunii Europene, cu excepția cazului în care se prevede altfel.

               (3)   În plus, părțile interesate pot solicita să fie audiate de către Comisie în același termen de 37 de zile. Pentru audierile privind etapa inițială a anchetei, cererea trebuie transmisă în termen de 15 zile de la data intrării în vigoare a prezentului regulament. Orice solicitare de audiere trebuie să fie formulată în scris și să precizeze motivele care stau la baza sa.

            Articolul 4
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 28 mai 2021.

                  Pentru Comisie

                  Președintele

               Ursula VON DER LEYEN

            (1)  JO L 176, 30.6.2016, p. 55.

            (2)  Regulamentul de punere în aplicare (UE) 2020/776 al Comisiei din 12 iunie 2020 de instituire a unor taxe compensatorii definitive la importurile de anumite materiale țesute și/sau cusute din fibre de sticlă originare din Republica Populară Chineză și din Egipt și de modificare a Regulamentului de punere în aplicare (UE) 2020/492 al Comisiei de instituire a unor taxe antidumping definitive la importurile de anumite materiale țesute și/sau cusute din fibre de sticlă originare din Republica Populară Chineză și din Egipt (JO L 189, 15.6.2020, p. 1).

            (3)  Regulamentul de punere în aplicare (UE) 2020/492 al Comisiei din 1 aprilie 2020 de instituire a unor taxe antidumping definitive la importurile de anumite materiale țesute și/sau cusute din fibre de sticlă originare din Republica Populară Chineză și din Egipt (JO L 108, 6.4.2020, p. 1).

            (4)  Un document care poartă mențiunea „Sensitive” este un document considerat confidențial în temeiul articolului 29 din regulamentul de bază și al articolului 12 din Acordul OMC privind subvențiile și măsurile compensatorii (Acordul SMC). De asemenea, acesta este protejat în temeiul articolului 4 din Regulamentul (CE) nr. 1049/2001 al Parlamentului European și al Consiliului (JO L 145, 31.5.2001, p. 43).

            (5)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).


title: Regulamentul de punere în aplicare (UE) 2021/865 al Comisiei din 28 mai 2021 de înregistrare a unei denumiri în Registrul denumirilor de origine protejate și al indicațiilor geografice protejate [„Rooibos”/„Red Bush” (DOP)]

text:
                  31.5.2021

                  RO

                  Jurnalul Oficial al Uniunii Europene

                  L 190/88

         REGULAMENTUL DE PUNERE ÎN APLICARE (UE) 2021/865 AL COMISIEI
         din 28 mai 2021
         de înregistrare a unei denumiri în Registrul denumirilor de origine protejate și al indicațiilor geografice protejate [„Rooibos”/„Red Bush” (DOP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (3) litera (a),
         întrucât:

                     (1)

                     În temeiul articolului 50 alineatul (2) litera (a) din Regulamentul (UE) nr. 1151/2012, cererea Africii de Sud de înregistrare a denumirii „Rooibos”/„Red Bush” ca denumire de origine protejată (DOP) a fost publicată în Jurnalul Oficial al Uniunii Europene (2).

                     (2)

                     La 7 septembrie 2020, Comisia a primit un act de opoziție și declarația de opoziție motivată aferentă din partea Regatului Unit. La 16 septembrie 2020, Comisia a transmis Africii de Sud actul de opoziție și declarația de opoziție motivată trimise de Regatul Unit.

                     (3)

                     Comisia a examinat opoziția prezentată de Regatul Unit și a considerat că este admisibilă. Opoziția susține că înregistrarea denumirii „Rooibos”/„Red Bush” nu respectă condițiile prevăzute la articolul 5 și la articolul 7 alineatul (1) din Regulamentul (UE) nr. 1151/2012, deoarece descrierea propusă a produsului și a materiilor prime este inconsecventă. Potrivit opoziției, normele de etichetare a „Rooibos”/„Red Bush” propuse nu sunt suficient de specifice și sunt în contradicție cu condițiile prevăzute în Regulamentul (UE) nr. 1169/2011 al Parlamentului European și al Consiliului (3).

                     (4)

                     Prin scrisoarea din data de 22 septembrie 2020, Comisia a invitat părțile interesate să inițieze consultările corespunzătoare pentru a încerca să ajungă la un acord în conformitate cu procedurile lor interne.

                     (5)

                     Africa de Sud și Regatul Unit au ajuns la un acord, care a fost comunicat Comisiei de către Africa de Sud la 11 noiembrie 2020, în termenul prevăzut.

                     (6)

                     Africa de Sud și Regatul Unit au concluzionat că protecția denumirii „Rooibos”/„Red Bush” (DOP) ar trebui acordată cu câteva modificări ale documentului unic, printre care trimiteri consecvente în întregul document la zece arome, trimiterile la aspalatină și notofagin fiind extinse pentru a face referire la faptul că vor fi controlate în conformitate cu protecția la origine a indicațiilor geografice sud-africane, precum și norme revizuite privind etichetarea produsului.

                     (7)

                     Întrucât respectă dispozițiile Regulamentului (UE) nr. 1151/2012 și legislația UE, conținutul acordului încheiat între Africa de Sud și Regatul Unit ar trebui luat în considerare.

                     (8)

                     La 7 septembrie 2020, Comisia a primit un act de opoziție și declarația de opoziție motivată aferentă din partea Swiss Association of Tea, Spices and related Products (IGTG).

                     (9)

                     Comisia a examinat opoziția trimisă de IGTG și a constatat că este inadmisibilă, întrucât, în declarația motivată prezentată de IGTG, nu s-au adus argumente în favoarea niciunuia dintre motivele prevăzute la articolul 10 alineatul (1) din Regulamentul (UE) nr. 1151/2012. Prin scrisoarea din 4 decembrie 2020, Comisia a informat IGTG că nu îi va trimite o invitație de a iniția consultări adecvate cu Africa de Sud. Prin scrisoarea din 8 decembrie 2020 adresată Comisiei, IGTG și-a retras opoziția față de înregistrarea denumirii „Rooibos”/„Red Bush” (DOP).

                     (10)

                     În consecință, denumirea de origine „Rooibos”/„Red Bush” (DOP) ar trebui înregistrată. Versiunea consolidată a documentului unic ar trebui publicată spre informare,

               ADOPTĂ PREZENTUL REGULAMENT:

            Articolul 1
            Se înregistrează denumirea „Rooibos”/„Red Bush” (DOP).
            Denumirea de la primul paragraf identifică un produs din clasa 1.8. Alte produse enumerate în anexa I la tratat (condimente etc.). Anexa la prezentul regulament conține documentul unic consolidat.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 28 mai 2021.

                  Pentru Comisie

                  Președintele

               Ursula VON DER LEYEN

            (1)  JO L 343, 14.12.2012, p. 1.

            (2)  JO C 190, 8.6.2020, p. 46.

            (3)  Regulamentul (UE) nr. 1169/2011 al Parlamentului European și al Consiliului din 25 octombrie 2011 privind informarea consumatorilor cu privire la produsele alimentare, de modificare a Regulamentelor (CE) nr. 1924/2006 și (CE) nr. 1925/2006 ale Parlamentului European și ale Consiliului și de abrogare a Directivei 87/250/CEE a Comisiei, a Directivei 90/496/CEE a Consiliului, a Directivei 1999/10/CE a Comisiei, a Directivei 2000/13/CE a Parlamentului European și a Consiliului, a Directivelor 2002/67/CE și 2008/5/CE ale Comisiei și a Regulamentului (CE) nr. 608/2004 al Comisiei (JO L 304, 22.11.2011, p. 18).

            ANEXĂ

               „ROOIBOS”/„RED BUSH”

               Nr. UE: PDO-ZA-2427 -21.8.2018

               DOP (X) IGP ( )

            1.   Denumirea/denumirile [a(le) DOP sau IGP]

            „Rooibos”/„Red Bush”
            2.   Statul membru sau țara terță

            Africa de Sud
            3.   Descrierea produsului agricol sau alimentar

            3.1.   Tipul de produs [enumerat în anexa XI]

            Clasa 1.8. Alte produse enumerate în anexa I la tratat (condimente etc.)
            3.2.   Descrierea produsului căruia i se aplică denumirea de la punctul 1

            Denumirea „Rooibos”/„Red Bush” poate fi utilizată exclusiv pentru a face trimitere la frunzele și tulpinile uscate de „Rooibos”/„Red Bush” 100 % pur – derivat din Aspalathus linearis și care a fost cultivat sau care provine din culturi spontane în aria geografică, astfel cum se descrie în prezenta cerere.
            „Rooibos”/„Red Bush” se prezintă sub două forme: frunze și tulpini uscate: (a) oxidate; și (b) verzi (neoxidate) de Aspalathus linearis.

                        (a)

                        În cazul frunzelor și tulpinilor uscate oxidate de Aspalathus linearis, „Rooibos”/„Red Bush” are o culoare distinctivă care variază de la maro deschis, galben până la roșu-cărămiziu strălucitor. De asemenea, poate conține tije de culoare mai deschisă (bucăți uscate de tulpină) amestecate cu restul produsului. Nivelul de umiditate al „Rooibos”/„Red Bush” este sub 10 %.

                        (b)

                        „Rooibos”/„Red Bush” verde (neoxidat) constă în frunze și tulpini uscate neoxidate ale plantei de Aspalathus linearis. „Rooibos”/„Red Bush” verde (neoxidat) nu prezintă niciun semn de înnegrire sau oxidare. Frunzele verzi (neoxidate) de „Rooibos”/„Red Bush” au o culoare dominantă verde deschis și includ tulpini subțiri maro roșiatice și bucăți lemnoase albe. Nivelul de umiditate al „Rooibos”/„Red Bush” verde (neoxidat) este sub 5 %.

                  Aroma și gustul „Rooibos”/„Red Bush” sunt determinate cu ajutorul unui test senzorial uman, realizat de un degustător calificat. Aroma și gustul diferitelor loturi de „Rooibos”/„Red Bush” pot varia, dar analiza unui set cuprinzător de probe a arătat că „Rooibos”/„Red Bush” prezintă, în grade diferite, următoarele arome:

                        Aromă

                        Dulce

                        Miere

                        Caramel

                        Fructată

                        Citrice

                        Fructe de pădure

                        Dulceață de caise

                        Lemnoasă

                        De arbuști/codițe de frunze

                        Afumată/arsă

                        Florală

                        Fynbos

                        Parfumată

                        Picantă

                        Scorțișoară

                        Gust și senzație bucotactilă

                        Gusturi de bază

                        Dulce

                        Amar

                        Acru

                        Senzație bucotactilă

                        Fină și delicată

                        Astringentă

                  3.3.   Hrană pentru animale (doar în cazul produselor de origine animală) și materii prime (doar în cazul produselor prelucrate)

            Singura materie primă pentru „Rooibos”/„Red Bush” constă în frunze și tulpini proaspăt culese de Aspalathus linearis.
            Aceasta conține între 0,02 și 1,16 % aspalatină și până la 0,4 % notofagin. Aspalatina și notofaginul vor fi controlate la origine în conformitate cu protecția indicațiilor geografice din Africa de Sud.
            3.4.   Etape specifice ale producției care trebuie să se desfășoare în aria geografică delimitată

            În cursul producerii de „Rooibos”/„Red Bush”, trebuie parcurse următoarele etape în aria geografică delimitată:

                        (a)

                        Semințele plantei Aspalathus linearis sunt culese de culegătorii locali de semințe, adesea din mușuroaie de furnici. Culegătorii trimit apoi semințele fermierilor. Aceasta este o tradiție veche încă practicată și în prezent și o parte esențială a cultivării plantei de Rooibos, așa cum este cunoscută astăzi.

                        (b)

                        Planta este cultivată în scopuri comerciale sau crește în mod natural în sălbăticie.

                        (c)

                        Se recoltează de pe terenurile cultivate (mecanic sau manual) sau din sălbăticie (exclusiv manual).

                        (d)

                        Se prelucrează și se usucă într-o zonă destinată uscării plantelor de ceai. Zona destinată uscării plantelor de ceai poate fi amplasată în cadrul fermei sau în afara acesteia, dar trebuie să se afle în aria desemnată.

                  3.5.   Norme specifice privind felierea, răzuirea, ambalarea etc. ale produsului la care se referă denumirea înregistrată

            —
            3.6.   Norme specifice privind etichetarea produsului la care se referă denumirea înregistrată

            „Rooibos”/„Red Bush” poate fi amestecat cu ceaiuri, infuzii și alte produse, indiferent dacă sunt sau nu sunt destinate consumului uman. Etichetarea acestor produse trebuie să respecte normele aplicabile etichetării produselor pe teritoriul în care este comercializat produsul.
            4.   Delimitarea concisă a ariei geografice

            Aria geografică de producție, uscare și oxidare a „Rooibos”/„Red Bush” este următoarea:

                        (a)

                        Provincia Western Cape, localitățile Bergrivier, Breede Valley, Cape Agulhas, Cederberg, orașul Cape Town, Drakenstein, Langeberg, Matzikamma, Overstrand, Saldanha Bay, Stellenbosch, Swartland, Swellendam, Theewaterskloof și Witzenberg.

                        (b)

                        Provincia Northern Cape, localitatea Hantam.

                  5.   Legătura cu aria geografică

               Aria geografică

            Gustul și compoziția specifică a „Rooibos”/„Red Bush” sunt direct legate de condițiile climatice specifice locului în care se cultivă: iernile umede reci, creșterea în timpul primăverii și începutul verii și apoi atingerea maturității și acumularea de polifenoli pe măsură ce vremea devine mai caldă și mai uscată. Prin urmare, dacă Aspalathus linearis se cultivă în orice alt climat, nu va avea aceleași caracteristici ca „Rooibos”/„Red Bush”, din cauza unei acumulări mai reduse de polifenoli. Pentru a înțelege această legătură de cauzalitate, este important să înțelegem modul în care Aspalathus linearis s-a adaptat la clima, solurile și geografia unică a acestei zone.
            Aria geografică în care crește „Rooibos”/„Red Bush” în mod natural este cunoscută pentru verile sale calde și uscate și iernile sale umede și reci. Într-adevăr, la 27 octombrie 2015, în Vredendal, a fost măsurată o temperatură de 48,3 oC, cea mai ridicată temperatură din luna octombrie măsurată vreodată pe Pământ. Ploile din această zonă variază între 380 și 635 mm pe an, iar precipitațiile au loc predominant în lunile de iarnă, cu averse ocazionale la începutul verii și la sfârșitul toamnei. Lunile lungi și călduroase de vară sunt extrem de uscate. Solurile din zonă provin din blocul de gresie cunoscut drept Muntele Masă (Table Mountain Sandstone), ele fiind soluri nisipoase sărace în elemente nutritive, grosiere, cu un pH cuprins între 4,5 și 5,5. Table Mountain Sandstone este format în principal din gresie cuarțoasă formată cu 510-400 de milioane de ani în urmă. Este stratul cel mai dur și mai rezistent la eroziune al supergrupului Cape.
            Planta de „Rooibos”/„Red Bush” a dezvoltat câteva caracteristici unice (și anume forma și stratul de la suprafața frunzelor etc.) pentru a se adapta în acest climat aspru. Pe lângă o rețea de rădăcini laterale aflată imediat sub suprafața solului, care poate fi alimentată chiar și de precipitații reduse, planta are o rădăcină pivot lungă care ajunge până la doi metri adâncime și ajută planta să găsească umiditate și să ajungă la apă în timpul verilor uscate. Rădăcinile laterale permit plantei să își îmbunătățească procesul de achiziție a fosforului din sol, sol care este printre cele mai sărace în fosfor din lume.
            Unul dintre cele mai mari secrete care stau la baza adaptării plantei de „Rooibos”/„Red Bush” în acest climat dur poate fi relația sa simbiotică cu bacteriile fixatoare de azot la nivelul rădăcinilor sale. Fiind vorba de o leguminoasă, bacteriile de pe rădăcinile de Aspalathus linearis convertesc dioxidul de azot în amoniac util din punct de vedere biologic într-un proces cunoscut sub denumirea de „fixare a azotului”. Planta absoarbe azotul și îl folosește, oferind în schimb hrană bacteriilor. Acest proces este obișnuit pentru leguminoase, dar ceea ce este unic în cazul Aspalathus linearis este că bacteriile indigene de Bradyrhizobium sunt în mod natural tolerante la aciditate, iar planta are o oarecare capacitate de a-și modifica pH-ul rizosferei pentru a favoriza fixarea simbiotică și disponibilitatea elementelor nutritive pentru plantele care cresc în acest sol acid, altfel infertil. În literatura de specialitate s-a raportat că Aspalathus linearis este una dintre puținele plante care poate prospera în simbioză cu bacterii în astfel de condiții extreme, și anume un sol foarte acid și cu un nivel scăzut de elemente nutritive, fixând în același timp un nivel ridicat de azot.
            Producătorii de „Rooibos”/„Red Bush” au profitat de verile calde și uscate pentru a usca în mod natural materialul cules. „Rooibos”/„Red Bush” se culege în fiecare an în timpul verilor fierbinți și se usucă la soare imediat după recoltare. Soarele aspru, în absența ploii, permite uscarea naturală a „Rooibos”/„Red Bush”, timp în care procesul de oxidare poate fi controlat în mod optim.

               Intervenția umană

            Deși regiunea Cape Floral (cu vegetația sa distinctivă „Fynbos”) este cea mai mică dintre cele șase „regnuri florale” ale lumii, este cea mai diversă și este unul dintre cele mai speciale locuri din lume pentru plante în ceea ce privește diversitatea, densitatea și numărul de specii endemice. Cu toate acestea, Aspalathus linearis este una dintre puținele plante care au reușit să suporte cu succes trecerea de la o plantă sălbatică la o plantă de cultură și este una dintre relativ puținele plante fynbos importante din punct de vedere economic până în prezent; acest lucru se datorează intervenției umane.
            În urmă cu aproape 250 de ani, naturalistul suedez Carl Thunberg a relatat că, în timpul călătoriilor sale în Africa din 1772, s-a întâlnit cu membri ai comunității locale și a observat că aceștia consumau o băutură pe bază de „Rooibos”/„Red Bush”. Frunzele și tulpinile de „Rooibos”/„Red Bush” erau adunate de pe munți, puse în saci de iută și transportate pe pantele abrupte cu ajutorul măgarilor. Metodele de bază de prelucrare a plantei de „Rooibos”/„Red Bush”, care încă sunt utilizate în prezent (mai întâi tăierea și zdrobirea frunzelor și a tulpinilor de „Rooibos”/„Red Bush”, apoi „umezirea” sau fermentarea ceaiului în grămezi și, în cele din urmă, împrăștierea în vederea uscării la soare), au fost dezvoltate la acea vreme.
            În jurul anului 1930, un medic local și iubitor al naturii din Clanwilliam, Le Fras Nortier, a devenit interesat de „ceaiul de tufiș sălbatic” și a început să experimenteze cu „Rooibos/Red Bush”. Fiind dificil să găsească semințe de „Rooibos”/„Red Bush” (având în vedere dimensiunile extrem de reduse ale acestora), Nortier le-a cerut localnicilor, unii dintre ei pacienți ai săi, să caute semințe în solurile nisipoase și să le adune pentru el. O femeie din tribul Khoi i-a adus o cutie de chibrituri plină cu semințe și, ulterior, Nortier a aflat secretul ei. Femeia urma furnicile care cărau semințele de „Rooibos”/„Red Bush” în mușuroaiele lor. Apoi deschidea mușuroaiele pentru a culege semințele, lăsând mereu câteva pentru ca furnicile să supraviețuiască. Acest mod de culegere a semințelor este încă utilizat de unii culegători de semințe.
            Căutând o modalitate de propagare a semințelor, Nortier a descoperit că acestea germinează doar dacă sunt crăpate mai întâi – imitând efectul incendiilor montane. Nortier a cultivat primele plante la ferma din Klein Kliphuis, lângă Clanwilliam. El a aflat că semințele ar trebui să fie însămânțate în ianuarie și că cel mai bun moment pentru a transplanta răsadurile minuscule este imediat după o ploaie torențială, atunci când se așteaptă alte ploi. De asemenea, Nortier i-a inspirat și i-a încurajat pe fermierii locali să înceapă să cultive „Rooibos”/„Red Bush”.
            Aceste practici de culegere și de căutare a semințelor sunt utilizate și în prezent, iar planta Aspalathus linearis este produsă pe terenuri uscate, deoarece planta este adaptată la verile secetoase și calde. Aceste condiții de mediu influențează compoziția chimică a „Rooibos”/„Red Bush”, în special nivelul și tipul polifenolilor prezenți în produsul finit. Producătorii de „Rooibos”/„Red Bush” și-au adaptat practicile de gestionare a terenurilor și de cultivare la condițiile aspre ale regiunii. De exemplu, nu se poate folosi focul pentru a defrișa zonele destinate cultivării, deoarece acesta distruge conținutul organic al solului. În plus, culturile de acoperire joacă un rol important în diferitele etape ale procesului de cultivare, iar aratul minim sau de conservare este o practică des întâlnită.
            Recoltarea are loc în lunile uscate de vară din noiembrie până în mai, iar 20 % din materialul vegetal trebuie lăsat pe plantă. Materialul proaspăt recoltat trebuie să ajungă în zona destinată uscării plantelor de ceai în termen de 72 de ore de la recoltare, utilizându-se o mașină mecanică de tăiat pentru a toca tulpinile și frunzele, astfel încât acestea să aibă o lungime cuprinsă între 1-10 mm. În cazul „Rooibos”/„Red Bush” oxidat, materialul proaspăt tăiat este apoi expus la soare, în grămezi sub formă de rânduri, pe o suprafață de beton sau rocă din zona destinată uscării plantelor de ceai. Rândurile se udă, frunzele sunt zdrobite, iar rândurile sunt întoarse la intervale regulate până când se ajunge la consistența corectă, după care se împrăștie în straturi subțiri în zona destinată uscării plantelor de ceai pentru a se usca. În cazul „Rooibos”/„Red Bush” neoxidat (verde), frunzele și tulpinile sunt împrăștiate în straturi subțiri în zona destinată uscării plantelor de ceai, imediat după ce au fost tăiate la o lungime de 1-10 mm.
            Procesul care are loc în zona destinată uscării plantelor de ceai este adesea descris ca o formă de artă și este una dintre cele mai importante etape ale procesului de producție a „Rooibos”/„Red Bush”, necesitând know-how și cunoștințe de specialitate. Producătorul de ceai urmărește cu atenție culoarea, textura și umezeala ceaiului, până când acesta dobândește consistența fină dorită. O metodă uzuală constă în a lua o mână de ceai umed și zdrobit și a-l strânge în pumn și, dacă nivelul de umiditate este corect, un mic firicel de zeamă va trece printre spațiile de la baza degetelor.
            Experții evaluatori evaluează calitatea „Rooibos”/„Red Bush” în funcție de o serie de factori, inclusiv culoarea frunzelor uscate și infuzate, intensitatea, culoarea și claritatea infuziei, precum și aroma și gustul. Pentru evaluarea gustului și a aromei, se apelează la paneluri senzoriale formate din degustători calificați. A fost dezvoltată o „roată senzorială”, care este un instrument valoros pentru facilitarea comunicării între producătorii, procesatorii, experții evaluatori, comercianții, fabricile de aromatizanți, importatorii și consumatorii de „Rooibos”/„Red Bush”. Pentru a facilita interpretarea descriptorilor, a fost elaborat și un lexicon senzorial preliminar pentru unii dintre descriptori.

               Specificitatea produsului

            Caracteristicile senzoriale unice (sau aroma și senzația bucotactilă) ale „Rooibos”/„Red Bush” au fost descrise mai sus. Acești descriptori se bazează pe analiza unui set mare de probe și surprind amprenta senzorială a „Rooibos”/„Red Bush”.
            Aceste caracteristici senzoriale unice ale „Rooibos”/„Red Bush” pot fi atribuite chimiei fenolice complexe a Aspalathus linearis. Conținutul de flavonoide al „Rooibos”/„Red Bush” este unic deoarece acesta conține aspalatină și aspalalinina, precum și compușii rari notofaginul și glucozida acidului enolic-fenilpiruvic. Deși cea mai mare parte a flavonoidelor sunt prezente peste tot în regnul vegetal, până în prezent aspalatina a fost detectată doar în Aspalathus linearis, conferindu-i caracteristicile sale senzoriale unice.
            S-a menționat în secțiunea anterioară că utilizarea frunzelor și a tulpinilor uscate de „Rooibos”/„Red Bush” drept ceai a fost documentată pentru prima dată în urmă cu aproape 250 de ani. De atunci, această băutură cu gust fructat, dulce, cu conținut de tanin scăzut și fără cafeină, a devenit o parte integrantă a patrimoniului cultural al Africii de Sud. Sondajele efectuate în 2005 au arătat că ceaiul de „Rooibos”/„Red Bush” este unul dintre primele zece alimente consumate cel mai frecvent în așezările temporare din Africa de Sud.

               Trimitere la publicarea caietului de sarcini

            [articolul 6 alineatul (1) al doilea paragraf din prezentul regulament]
            —


title: Regulamentul de punere în aplicare (UE) 2021/875 al Comisiei din 25 mai 2021 de înregistrare a unei denumiri în Registrul denumirilor de origine protejate și al indicațiilor geografice protejate [„Sõir” (IGP)]

text:
                  1.6.2021

                  RO

                  Jurnalul Oficial al Uniunii Europene

                  L 192/2

         REGULAMENTUL DE PUNERE ÎN APLICARE (UE) 2021/875 AL COMISIEI
         din 25 mai 2021
         de înregistrare a unei denumiri în Registrul denumirilor de origine protejate și al indicațiilor geografice protejate [„Sõir” (IGP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Sõir”, depusă de Estonia, a fost publicată în Jurnalul Oficial al Uniunii Europene (2).

                     (2)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, denumirea „Sõir” trebuie, prin urmare, înregistrată,

               ADOPTĂ PREZENTUL REGULAMENT:

            Articolul 1
            Se înregistrează denumirea „Sõir” (IGP).
            Denumirea menționată la primul paragraf identifică un produs din clasa 1.4 Alte produse de origine animală din anexa XI la Regulamentul de punere în aplicare (UE) nr. 668/2014 al Comisiei (3).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 25 mai 2021.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  JO C 46, 9.2.2021, p. 10.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2021/876 al Comisiei din 31 mai 2021 de stabilire a normelor de aplicare a Regulamentului (CE) nr. 1907/2006 în ceea ce privește cererile de autorizare și rapoartele de reexaminare pentru utilizarea substanțelor în producția de piese de schimb pentru vehiculele vechi și în repararea articolelor și a produselor complexe care nu mai sunt fabricate și de modificare a Regulamentului (CE) nr. 340/2008 (Text cu relevanță pentru SEE)

text:
                  1.6.2021

                  RO

                  Jurnalul Oficial al Uniunii Europene

                  L 192/3

         REGULAMENTUL DE PUNERE ÎN APLICARE (UE) 2021/876 AL COMISIEI
         din 31 mai 2021
         de stabilire a normelor de aplicare a Regulamentului (CE) nr. 1907/2006 în ceea ce privește cererile de autorizare și rapoartele de reexaminare pentru utilizarea substanțelor în producția de piese de schimb pentru vehiculele vechi și în repararea articolelor și a produselor complexe care nu mai sunt fabricate și de modificare a Regulamentului (CE) nr. 340/2008
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (1), în special articolul 74 alineatul (1) și articolul 132,
         întrucât:

                     (1)

                     Articolul 56 alineatul (1) din Regulamentul (CE) nr. 1907/2006 stabilește o cerință de autorizare pentru introducerea pe piață și utilizarea substanțelor care prezintă motive de îngrijorare deosebită enumerate în anexa XIV la regulamentul respectiv. Respectarea acestei cerințe constituie, în anumite cazuri, o sarcină administrativă semnificativă pentru întreprinderi. În comunicarea sa din 18 iunie 2014 intitulată „Programul privind o reglementare adecvată și funcțională (REFIT): Situația actuală și perspective” (2), Comisia a anunțat că are în vedere simplificarea procesului de autorizare în anumite cazuri specifice. Simplificarea cererilor de utilizare în continuare a substanțelor care prezintă motive de îngrijorare deosebită în producția de piese de schimb pentru vehicule vechi a fost identificată ca fiind una dintre acțiunile din Comunicarea Comisiei din 5 martie 2018 intitulată „Raport general al Comisiei privind funcționarea REACH și revizuirea anumitor elemente” (3).

                     (2)

                     Comunicarea Comisiei din 2 decembrie 2015 intitulată „Închiderea buclei – un plan de acțiune al UE pentru economia circulară” (4) descrie faptul că prelungirea duratei de viață a produselor prin reparare contribuie la evitarea risipei. Concluziile Consiliului din 20 iunie 2016 privind planul de acțiune respectiv (5) invită Comisia să investigheze inițiativele care pot fi luate la nivelul Uniunii în vederea prelungirii duratei de viață a produselor, în special prin promovarea disponibilității pieselor de schimb.

                     (3)

                     Pentru a evita uzura morală prematură a articolelor sau a produselor complexe (6) care nu se mai produc după datele de expirare menționate în anexa XIV la Regulamentul (CE) nr. 1907/2006, piesele de schimb, precum și substanțele și amestecurile necesare pentru repararea unor astfel de articole sau produse complexe trebuie să fie în continuare puse la dispoziție pe piață și utilizate. În cazul în care o substanță enumerată în anexa XIV la Regulamentul (CE) nr. 1907/2006 a fost utilizată pentru a produce astfel de articole sau produse complexe și, în cazul în care, după data expirării, piesa de schimb nu poate fi produsă sau produsul nu poate fi reparat fără utilizarea substanței respective, trebuie clarificate cerințele referitoare la conținutul cererii de autorizare și al raportului de reexaminare a unei autorizații pentru astfel de utilizări, pentru a simplifica astfel de cereri de autorizare.

                     (4)

                     În ceea ce privește analiza alternativelor menționate la articolul 62 alineatul (4) litera (e) din Regulamentul (CE) nr. 1907/2006, furnizarea unei justificări care să demonstreze că articolul sau produsul complex nu mai este produs după data expirării, că acesta nu poate funcționa în mod corespunzător fără piesa de schimb și că o astfel de piesă de schimb nu poate fi produsă fără substanța respectivă sau că articolul sau produsul complex nu poate fi reparat altfel decât prin utilizarea substanței respective, trebuie să se considere că este suficient să se concluzioneze cu privire la lipsa unor alternative adecvate. Întrucât utilizarea substanței în producția unor astfel de piese de schimb sau în repararea unor astfel de articole sau produse complexe va scădea treptat, deoarece utilizarea prevăzută este pentru un produs care nu se mai produce, în timp ce costurile de înlocuire pentru cercetare și dezvoltare, testare, calificare și industrializare a posibilelor alternative pentru astfel de utilizări sunt susceptibile a fi ridicate, având în vedere tendința de scădere preconizată, o astfel de furnizare este considerată justificată.

                     (5)

                     În mod similar, justificarea care demonstrează că articolul sau produsul complex nu mai este produs după data expirării, că nu poate funcționa în mod corespunzător fără piesa de schimb și că o astfel de piesă de schimb nu poate fi produsă fără substanța respectivă sau că articolul sau produsul complex nu poate fi reparat altfel decât prin utilizarea substanței respective trebuie să fie considerată suficientă pentru a demonstra beneficiile socioeconomice ale utilizării substanței în analiza socioeconomică menționată la articolul 62 alineatul (5) litera (a) din Regulamentul (CE) nr. 1907/2006. Indisponibilitatea pieselor de schimb sau imposibilitatea de a repara articole sau produse complexe care nu mai sunt fabricate fără această substanță ar conduce la ieșirea prematură din uz a acestor articole sau produse complexe înainte de sfârșitul duratei lor de viață și, prin urmare, la eliminarea lor prematură, ceea ce ar putea cauza costuri ridicate pentru operatori, consumatori sau societate. În plus, se preconizează că numărul de utilizări și cantitățile de substanță utilizată pentru astfel de piese de schimb vor scădea, ceea ce va duce la un impact din ce în ce mai redus asupra sănătății umane și a mediului asociat expunerii la substanța utilizată sau la emisiile acesteia. Prin urmare, este oportun ca solicitantul să furnizeze conținutul analizei socioeconomice menționate la articolul 62 alineatul (5) litera (a) din Regulamentul (CE) nr. 1907/2006 într-o formă succintă. Acest lucru nu aduce atingere analizei riscului prezentat de utilizarea substanței pentru sănătatea umană sau pentru mediu și nici necesității ca solicitantul să demonstreze că beneficiile socioeconomice depășesc acest risc.

                     (6)

                     Clarificarea conținutului cererilor de autorizare pentru utilizarea unei substanțe în producția de piese de schimb pentru reparare sau în repararea articolelor și a produselor complexe care nu se mai produc trebuie să conducă la o reducere a volumului de muncă pentru Agenția Europeană pentru Produse Chimice (denumită în continuare „agenția”) în evaluarea cererilor de autorizare în aceste cazuri specifice. Redevențele percepute pentru astfel de cereri trebuie să fie proporționale cu volumul de lucru preconizat al agenției în astfel de cazuri și, prin urmare, să fie reduse în comparație cu taxa percepută pentru cererile referitoare la alte utilizări. Din aceleași motive, taxele aplicabile revizuirii autorizațiilor acordate pentru utilizările respective trebuie reduse în aceeași proporție.

                     (7)

                     Prin urmare, Regulamentul (CE) nr. 340/2008 al Comisiei (7) trebuie să fie modificat în mod corespunzător.

                     (8)

                     Măsurile prevăzute în prezentul regulament sunt conforme cu avizul comitetului instituit prin articolul 133 din Regulamentul (CE) nr. 1907/2006,

               ADOPTĂ PREZENTUL REGULAMENT:

            Articolul 1
            Prezentul regulament pune în aplicare articolul 61 alineatul (1), articolul 62 alineatul (4) litera (e) și articolul 62 alineatul (5) litera (a) din Regulamentul (CE) nr. 1907/2006 în ceea ce privește cererile de autorizare și rapoartele de reexaminare pentru oricare dintre următoarele utilizări ale unei substanțe, ca atare sau într-un amestec, enumerate în anexa XIV la regulamentul respectiv

                        (a)

                        fabricarea pieselor de schimb ca articole sau ca produse complexe pentru repararea articolelor sau a produselor complexe a căror producție a încetat sau va fi încetat înainte de data expirării pentru substanța respectivă menționată în anexa XIV, în cazul în care substanța respectivă a fost utilizată la fabricarea articolelor sau a produselor complexe respective și acestea nu pot funcționa în mod corespunzător fără piesa de schimb respectivă, iar piesa de schimb nu poate fi produsă fără substanța respectivă (denumită în continuare „producția de piese de schimb pentru vehicule vechi”);

                        (b)

                        repararea articolelor sau a produselor complexe a căror producție a încetat sau va fi încetat înainte de data expirării pentru substanța respectivă menționată în anexa XIV, în cazul în care substanța respectivă a fost utilizată la fabricarea articolelor sau a produselor complexe respective și care nu pot fi reparate altfel decât prin utilizarea substanței respective („repararea articolelor sau a produselor complexe care nu se mai produc”).

            Articolul 2

               (1)   O cerere de autorizare în temeiul articolului 62 din Regulamentul (CE) nr. 1907/2006 pentru utilizarea unei substanțe în producția de piese de schimb pentru vehicule vechi sau în repararea articolelor sau a produselor complexe care nu se mai produc este considerată conformă cu articolul 62 alineatul (4) litera (e) din regulamentul respectiv atunci când include următoarele:

                           (a)

                           o descriere și o analiză a funcției substanței; și

                           (b)

                           o justificare care să demonstreze că au fost îndeplinite condițiile prevăzute la articolul 1 litera (a) sau (b) din prezentul regulament, după caz.

               (2)   O cerere de autorizare în temeiul articolului 62 din Regulamentul (CE) nr. 1907/2006 pentru utilizarea unei substanțe în producția de piese de schimb pentru vehicule vechi sau în repararea articolelor sau a produselor complexe care nu se mai produc este considerată conformă cu articolul 62 alineatul (5) litera (a) din regulamentul respectiv atunci când include următoarele:

                           (a)

                           o descriere succintă a impactului asupra sănătății umane sau asupra mediului, în conformitate cu informațiile furnizate în raportul de securitate chimică;

                           (b)

                           o descriere succintă a beneficiilor socioeconomice ale utilizării solicitate, inclusiv o justificare care să demonstreze că au fost îndeplinite condițiile prevăzute la articolul 1 litera (a) sau (b) din prezentul regulament, după caz.

                           (c)

                           o concluzie bazată pe o comparație între riscurile și beneficiile utilizării substanței solicitate, astfel cum sunt descrise la literele (a) și (b) de la prezentul alineat.

               (3)   În cazul în care cererea de autorizare este depusă pentru utilizarea unei substanțe în producția de piese de schimb pentru vehicule vechi sau la repararea articolelor sau a produselor complexe care nu se mai produc, informațiile menționate la alineatele (1) și (2) din prezentul articol, împreună cu eventualele contribuții ale terților privind posibilele alternative prezentate în conformitate cu articolul 64 alineatul (2) din Regulamentul (CE) nr. 1907/2006, sunt suficiente pentru evaluarea factorilor socioeconomici și a caracterului adecvat al alternativelor asociate cu utilizarea substanței.

               (4)   Alineatele (1), (2) și (3) din prezentul articol se aplică mutatis mutandis rapoartelor de reexaminare prezentate în temeiul articolului 61 alineatul (1) din Regulamentul (CE) nr. 1907/2006 privind o autorizație acordată pentru utilizarea unei substanțe în producția de piese de schimb pentru vehicule vechi sau în repararea articolelor sau a produselor complexe care nu se mai produc.

               (5)   Până la 5 iulie 2021, Agenția Europeană pentru Produse Chimice (denumită în continuare „agenția”) pune la dispoziția publicului formate specifice pentru analiza alternativelor și analiza socioeconomică care urmează să fie utilizate în cererile de autorizare a utilizării substanțelor în producția de piese de schimb pentru vehicule vechi sau în repararea articolelor sau a produselor complexe care nu se mai produc, precum și în rapoartele de reexaminare privind o autorizație acordată pentru astfel de utilizări, prezentate în conformitate cu prezentul regulament, care reflectă elementele menționate la alineatele (1) și (2).

            Articolul 3
            Regulamentul (CE) nr. 340/2008 se modifică după cum urmează:

                        1.

                        La articolul 8 alineatul (2), după al patrulea paragraf se introduce următorul paragraf:
                        „Agenția percepe o redevență redusă, astfel cum se prevede la punctul 2 din anexa VI la prezentul regulament, pentru cererile de autorizare a unor substanțe în producția de piese de schimb pentru vehicule vechi pentru repararea articolelor sau a produselor complexe care nu se mai produc, astfel cum se descrie la articolul 1 litera (a) din Regulamentul de punere în aplicare (UE) 2021/876 al Comisiei (*1), și pentru repararea articolelor sau a produselor complexe care nu se mai produc, în conformitate cu articolul 1 litera (b) din regulamentul respectiv, prezentate în conformitate cu regulamentul de punere în aplicare respectiv.

                           (*1)  Regulamentul de punere în aplicare (UE) 2021/876 al Comisiei din 31 mai 2021 de stabilire a normelor de aplicare a Regulamentului (CE) nr. 1907/2006 în ceea ce privește cererile de autorizare și rapoartele de reexaminare pentru utilizarea substanțelor în producția de piese de schimb pentru vehiculele vechi și în repararea articolelor și a produselor complexe care nu mai sunt fabricate și de modificare a Regulamentului (CE) nr. 340/2008 (JO L 192, 1.6.2021, p. 192).”"

                        2.

                        La articolul 9 alineatul (2), după al patrulea paragraf se introduce următorul paragraf:
                        „Agenția percepe o redevență redusă, astfel cum se prevede la punctul 2 din anexa VII la prezentul regulament, pentru cererile de autorizare a unor substanțe în producția de piese de schimb pentru vehicule vechi pentru repararea articolelor sau a produselor complexe care nu se mai produc, astfel cum se descrie la articolul 1 litera (a) din Regulamentul de punere în aplicare (UE) 2021/876, și la repararea articolelor sau a produselor complexe care nu se mai produc, în conformitate cu articolul 1 litera (b) din regulamentul respectiv, prezentate în conformitate cu regulamentul de punere în aplicare respectiv.”

                        3.

                        Anexele VI și VII se înlocuiesc cu textul prevăzut în anexa la prezentul regulament.

            Articolul 4
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 31 mai 2021.

                  Pentru Comisie

                  Președintele

               Ursula VON DER LEYEN

            (1)  JO L 396, 30.12.2006, p. 1.

            (2)  COM(2014) 368 final.

            (3)  COM(2018) 116 final.

            (4)  COM(2015) 614 final.

            (5)  Închiderea buclei – un plan de acțiune al UE pentru economia circulară – Concluziile Consiliului din 20 iunie 2016, ST 10518 2016 INIT.

            (6)  „Produse complexe”, astfel cum sunt descrise în Hotărârea Curții din 10 septembrie 2015, Fédération des entreprises du commerce et de la distribution (FCD) și Fédération des magasins de bricolage et de l’aménagement de la maison (FMB), C 106/14, ECLI:EU:C:2015:576, punctele 48-54.

            (7)  Regulamentul (CE) nr. 340/2008 al Comisiei din 16 aprilie 2008 privind redevențele și drepturile plătite Agenției Europene pentru Produse Chimice în conformitate cu Regulamentul (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH) (JO L 107, 17.4.2008, p. 6).

            ANEXĂ

                     „ANEXA VI
                     Redevențe pentru cererile de autorizare prezentate în temeiul articolului 62 din Regulamentul (CE) nr. 1907/2006

                        1.
                        Redevențe pentru cererile de autorizare

                           Tabelul 1

                           Redevențe standard

                                    Redevență de bază

                                    54 100  EUR

                                    Redevență suplimentară pe substanță

                                    10 820  EUR

                                    Redevență suplimentară pe utilizare

                                    48 690  EUR

                           Tabelul 2

                           Redevențe reduse pentru întreprinderi mijlocii

                                    Redevență de bază

                                    40 575  EUR

                                    Redevență suplimentară pe substanță

                                    8 115  EUR

                                    Redevență suplimentară pe utilizare

                                    36 518  EUR

                           Tabelul 3

                           Redevențe reduse pentru întreprinderi mici

                                    Redevență de bază

                                    24 345  EUR

                                    Redevență suplimentară pe substanță

                                    4 869  EUR

                                    Redevență suplimentară pe utilizare

                                    21 911  EUR

                           Tabelul 4

                           Redevențe reduse pentru microîntreprinderi

                                    Redevență de bază

                                    5 410  EUR

                                    Redevență suplimentară pe substanță

                                    1 082  EUR

                                    Redevență suplimentară pe utilizare

                                    4 869  EUR

                        2.
                        Redevențe pentru cererile de autorizare a unor substanțe în producția de piese de schimb pentru vehicule vechi sau pentru repararea articolelor care nu se mai produc sau a produselor complexe, astfel cum se menționează la articolul 8 alineatul (2) al cincilea paragraf

                           Tabelul 1

                           Redevențe standard

                                    Redevență de bază

                                    27 050  EUR

                                    Redevență suplimentară pe substanță

                                    5 410  EUR

                                    Redevență suplimentară pe utilizare

                                    24 345  EUR

                           Tabelul 2

                           Redevențe reduse pentru întreprinderi mijlocii

                                    Redevență de bază

                                    20 287  EUR

                                    Redevență suplimentară pe substanță

                                    4 057  EUR

                                    Redevență suplimentară pe utilizare

                                    18 259  EUR

                           Tabelul 3

                           Redevențe reduse pentru întreprinderi mici

                                    Redevență de bază

                                    12 172  EUR

                                    Redevență suplimentară pe substanță

                                    2 434  EUR

                                    Redevență suplimentară pe utilizare

                                    10 955  EUR

                           Tabelul 4

                           Redevențe reduse pentru microîntreprinderi

                                    Redevență de bază

                                    2 705  EUR

                                    Redevență suplimentară pe substanță

                                    541 EUR

                                    Redevență suplimentară pe utilizare

                                    2 434  EUR

                     ANEXA VII
                     Taxe pentru revizuirea unei autorizații prezentate în temeiul articolului 61 din Regulamentul (CE) nr. 1907/2006

                        1.
                        Taxe pentru revizuirea unei autorizații

                           Tabelul 1

                           Taxe standard

                                    Taxă de bază

                                    54 100  EUR

                                    Taxă suplimentară pe substanță

                                    10 820  EUR

                                    Taxă suplimentară pe utilizare

                                    48 690  EUR

                           Tabelul 2

                           Taxe reduse pentru întreprinderi mijlocii

                                    Taxă de bază

                                    40 575  EUR

                                    Taxă suplimentară pe substanță

                                    8 115  EUR

                                    Taxă suplimentară pe utilizare

                                    36 518  EUR

                           Tabelul 3

                           Taxe reduse pentru întreprinderi mici

                                    Taxă de bază

                                    24 345  EUR

                                    Taxă suplimentară pe substanță

                                    4 869  EUR

                                    Taxă suplimentară pe utilizare

                                    21 911  EUR

                           Tabelul 4

                           Taxe reduse pentru microîntreprinderi

                                    Taxă de bază

                                    5 410  EUR

                                    Taxă suplimentară pe substanță

                                    1 082  EUR

                                    Taxă suplimentară pe utilizare

                                    4 869  EUR

                        2.
                        Taxe pentru revizuirea unei autorizații acordate pentru utilizările unor substanțe în producția de piese de schimb pentru vehicule vechi sau pentru repararea articolelor care nu se mai produc sau a produselor complexe, astfel cum se menționează la articolul 9 alineatul (2) al cincilea paragraf

                           Tabelul 1

                           Taxe standard

                                    Taxă de bază

                                    27 050  EUR

                                    Taxă suplimentară pe substanță

                                    5 410  EUR

                                    Taxă suplimentară pe utilizare

                                    24 345  EUR

                           Tabelul 2

                           Taxe reduse pentru întreprinderi mijlocii

                                    Taxă de bază

                                    20 287  EUR

                                    Taxă suplimentară pe substanță

                                    4 057  EUR

                                    Taxă suplimentară pe utilizare

                                    18 259  EUR

                           Tabelul 3

                           Taxe reduse pentru întreprinderi mici

                                    Taxă de bază

                                    12 172  EUR

                                    Taxă suplimentară pe substanță

                                    2 434  EUR

                                    Taxă suplimentară pe utilizare

                                    10 955  EUR

                           Tabelul 4

                           Taxe reduse pentru microîntreprinderi

                                    Taxă de bază

                                    2 705  EUR

                                    Taxă suplimentară pe substanță

                                    541 EUR

                                    Taxă suplimentară pe utilizare

                                    2 434  EUR

               ”


title: Regulamentul de punere în aplicare (UE) 2021/882 al Comisiei din 1 iunie 2021 de autorizare a introducerii pe piață a larvei desicate de Tenebrio molitor ca aliment nou în temeiul Regulamentului (UE) 2015/2283 al Parlamentului European și al Consiliului și de modificare a Regulamentului de punere în aplicare (UE) 2017/2470 al Comisiei (Text cu relevanță pentru SEE)

text:
                  2.6.2021

                  RO

                  Jurnalul Oficial al Uniunii Europene

                  L 194/16

         REGULAMENTUL DE PUNERE ÎN APLICARE (UE) 2021/882 AL COMISIEI
         din 1 iunie 2021
         de autorizare a introducerii pe piață a larvei desicate de Tenebrio molitor ca aliment nou în temeiul Regulamentului (UE) 2015/2283 al Parlamentului European și al Consiliului și de modificare a Regulamentului de punere în aplicare (UE) 2017/2470 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2015/2283 al Parlamentului European și al Consiliului din 25 noiembrie 2015 privind alimentele noi, de modificare a Regulamentului (UE) nr. 1169/2011 al Parlamentului European și al Consiliului și de abrogare a Regulamentului (CE) nr. 258/97 al Parlamentului European și al Consiliului și a Regulamentului (CE) nr. 1852/2001 al Comisiei (1), în special articolul 12,
         întrucât:

                     (1)

                     Regulamentul (UE) 2015/2283 prevede că doar alimentele noi autorizate și incluse în lista Uniunii pot fi introduse pe piața Uniunii.

                     (2)

                     În temeiul articolului 8 din Regulamentul (UE) 2015/2283, a fost adoptat Regulamentul de punere în aplicare (UE) 2017/2470 al Comisiei (2), prin care s-a stabilit o listă a Uniunii conținând alimentele noi autorizate.

                     (3)

                     La 13 februarie 2018, societatea SAS EAP Group (denumită în continuare „solicitantul”) a prezentat Comisiei o cerere, în conformitate cu articolul 10 alineatul (1) din Regulamentul (UE) 2015/2283, în vederea introducerii larvei desicate de Tenebrio molitor (viermele galben de făină) pe piața Uniunii ca aliment nou. În cerere se solicita ca larva desicată de Tenebrio molitor să fie utilizată ca insectă integrală, desicată, sub formă de aperitive, și ca ingredient alimentar într-o serie de produse alimentare, populația-țintă fiind populația generală. De asemenea, solicitantul a înaintat Comisiei o cerere de protecție a datelor prezentate în cerere care fac obiectul unui drept de proprietate.

                     (4)

                     În conformitate cu articolul 10 alineatul (3) din Regulamentul (UE) 2015/2283, Comisia a consultat Autoritatea Europeană pentru Siguranța Alimentară (denumită în continuare „autoritatea”) la data de 3 iulie 2018, solicitându-i să furnizeze un aviz științific prin efectuarea unei evaluări privind larva desicată de Tenebrio molitor ca aliment nou.

                     (5)

                     La 24 noiembrie 2020, autoritatea a adoptat un aviz științific referitor la siguranța larvei de Tenebrio molitor ca aliment nou (3), în conformitate cu articolul 11 din Regulamentul (UE) 2015/2283.

                     (6)

                     În avizul său, autoritatea a concluzionat că larva desicată de Tenebrio molitor este sigură pentru utilizările propuse și la nivelurile de utilizare propuse. Prin urmare, avizul autorității oferă suficiente motive pentru a se stabili că larva desicată de Tenebrio molitor, în condițiile de utilizare specifice, respectă dispozițiile de la articolul 12 alineatul (1) din Regulamentul (UE) 2015/2283.

                     (7)

                     În avizul respectiv, autoritatea a concluzionat, de asemenea, pe baza unui număr limitat de dovezi publicate privind alergia alimentară la insecte, provenind, în special, din două studii efectuate pe oameni, în care patru reacții alergice suspecte au fost atribuite larvei desicate de Tenebrio molitor, și dintr-un studiu efectuat pe animale, că consumul acestui aliment nou poate provoca sensibilizarea la proteinele viermelui galben și la tropomiozina provenită din alte surse, precum crustaceele și acarienii. Autoritatea a recomandat efectuarea de cercetări suplimentare cu privire la alergenicitatea larvei desicate de Tenebrio molitor. Pentru a aborda recomandarea autorității, Comisia explorează, în prezent, modalități de efectuare a cercetărilor necesare cu privire la alergenicitatea larvelor de Tenebrio molitor.

                     (8)

                     Până la evaluarea datelor de cercetare de către autoritate și având în vedere faptul că, până în prezent, numai cele câteva cazuri de alergii menționate anterior au fost raportate în conformitate cu datele disponibile din industria larvelor desicate de Tenebrio molitor (4), Comisia consideră că nu este necesar să se includă în lista de alimente noi a Uniunii niciun fel de cerințe obligatorii de etichetare cu privire la potențialul larvei desicate de Tenebrio molitor de a cauza sensibilizare primară.

                     (9)

                     De asemenea, potrivit avizului autorității, consumul de larvă desicată de Tenebrio molitor poate cauza reacții alergice la persoanele care sunt alergice la crustacee și la acarieni. În plus, autoritatea a remarcat faptul că acest aliment nou poate conține alergeni suplimentari, în cazul în care acești alergeni sunt prezenți în hrana insectelor. Printre aceștia se pot număra alergenii menționați în anexa II la Regulamentul (UE) nr. 1169/2011 al Parlamentului European și al Consiliului (5). Prin urmare, este oportun ca larva desicată de Tenebrio molitor pusă la dispoziția consumatorilor ca atare și alimentele care conțin larvă desicată de Tenebrio molitor să fie etichetate în mod corespunzător, cu respectarea cerințelor de la articolul 9 din Regulamentul (UE) 2015/2283 și din Regulamentul (UE) nr. 1169/2011.

                     (10)

                     În avizul său, autoritatea a remarcat faptul că concluzia sa privind siguranța alimentului nou s-a bazat pe analize ale contaminanților din alimentul nou (6), pe o descriere detaliată a procesului de desicare (7), pe datele analitice privind nivelurile de chitină (8), precum și pe datele privind nivelul de oxidare și starea microbiologică a alimentului nou în cursul depozitării (9). De asemenea, autoritatea a remarcat faptul că nu ar fi putut ajunge la concluzia respectivă în absența datelor din rapoartele nepublicate ale studiilor incluse în dosarul solicitantului.

                     (11)

                     Comisia a cerut solicitantului clarificări suplimentare privind justificarea furnizată cu privire la revendicarea dreptului de proprietate asupra studiilor respective, precum și clarificări în privința afirmației sale conform căreia solicitantul are un drept exclusiv de a face trimiteri la studiile respective, astfel cum se menționează la articolul 26 alineatul (2) litera (b) din Regulamentul (UE) 2015/2283.

                     (12)

                     Solicitantul a declarat că, la momentul depunerii cererii, deținea dreptul de proprietate și dreptul exclusiv de a face trimiteri la analizele contaminanților din alimentul nou, la descrierea detaliată a procesului de desicare, la datele analitice privind nivelul de chitină și la datele privind rezistența la oxidare și starea microbiologică a alimentului nou în cursul depozitării și că, prin urmare, terții nu au dreptul legal de a accesa, de a utiliza sau de a face trimitere la studiile respective.

                     (13)

                     Comisia a evaluat toate informațiile furnizate de către solicitant și a considerat că solicitantul a justificat în mod suficient îndeplinirea cerințelor prevăzute la articolul 26 alineatul (2) din Regulamentul (UE) 2015/2283. Prin urmare, studiile specifice incluse în dosarul solicitantului, referitoare la analizele contaminanților din alimentul nou, la descrierea detaliată a procesului de desicare, la datele analitice privind nivelul de chitină și la datele privind nivelul de oxidare și starea microbiologică a alimentului nou pe durata depozitării, studii pe care autoritatea și-a bazat concluzia privind siguranța alimentului nou și fără de care autoritatea nu ar fi putut evalua alimentul nou, nu trebuie să fie utilizate în beneficiul niciunui solicitant ulterior pentru o perioadă de cinci ani de la data intrării în vigoare a prezentului regulament. În consecință, este necesar ca solicitantul să fie singurul autorizat să introducă larva desicată de Tenebrio molitor pe piața Uniunii în cursul perioadei respective.

                     (14)

                     Cu toate acestea, restricționarea autorizării larvei desicate de Tenebrio molitor și a trimiterii la studiile incluse în dosarul solicitantului în sensul utilizării exclusive de către acesta nu împiedică alți solicitanți să solicite o autorizație de introducere pe piață a aceluiași aliment nou, cu condiția ca cererea lor să se bazeze pe informații obținute în mod legal, care să justifice autorizarea.

                     (15)

                     Prin urmare, anexa la Regulamentul de punere în aplicare (UE) 2017/2470 trebuie modificată în consecință.

                     (16)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1

               (1)   Larva desicată de Tenebrio molitor, cu specificațiile din anexa la prezentul regulament, se include în lista alimentelor noi autorizate a Uniunii, stabilită în Regulamentul de punere în aplicare (UE) 2017/2470.

               (2)   Pentru o perioadă de cinci ani de la data intrării în vigoare a prezentului regulament, numai solicitantul inițial:

                           Societatea: SAS EAP Group;

                           Adresa: 35 Boulevard du Libre Échange, 31650 Saint-Orens-de-Gameville, Franța,

                           este autorizat să introducă pe piața Uniunii alimentul nou menționat la alineatul (1), cu excepția cazului în care un solicitant ulterior obține autorizația pentru alimentul nou fără a face trimitere la datele protejate în temeiul articolului 2 din prezentul regulament sau cu acordul societății SAS EAP Group.

               (3)   Rubrica din lista Uniunii menționată la alineatul (1) include condițiile de utilizare și cerințele de etichetare stabilite în anexa la prezentul regulament.

            Articolul 2
            Studiile cuprinse în dosarul de cerere, pe baza cărora autoritatea a evaluat alimentul nou menționat la articolul 1, asupra cărora solicitantul susține că deține drepturile de proprietate și în absența cărora alimentul nou nu ar fi putut să fie autorizat, nu pot fi utilizate în beneficiul niciunui solicitant ulterior pentru o perioadă de cinci ani de la data intrării în vigoare a prezentului regulament, decât cu acordul societății SAS EAP Group.

            Articolul 3
            Anexa la Regulamentul de punere în aplicare (UE) 2017/2470 se modifică în conformitate cu anexa la prezentul regulament.

            Articolul 4
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 1 iunie 2021.

                  Pentru Comisie

                  Președintele

               Ursula VON DER LEYEN

            (1)  JO L 327, 11.12.2015, p. 1.

            (2)  Regulamentul de punere în aplicare (UE) 2017/2470 al Comisiei din 20 decembrie 2017 de stabilire a listei cu alimente noi a Uniunii în conformitate cu Regulamentul (UE) 2015/2283 al Parlamentului European și al Consiliului privind alimentele noi (JO L 351, 30.12.2017, p. 72).

            (3)  Safety of dried yellow mealworm (Tenebrio molitor larva) as a novel food pursuant to Regulation (EU) 2015/2283; EFSA Journal 2021:19(1):6343.

            (4)  Larva de Tenebrio molitor se comercializează în mai multe state membre în temeiul măsurilor tranzitorii stabilite la articolul 35 alineatul (2) din Regulamentul (UE) 2015/2283.

            (5)  Regulamentul (UE) nr. 1169/2011 al Parlamentului European și al Consiliului din 25 octombrie 2011 privind informarea consumatorilor cu privire la produsele alimentare, de modificare a Regulamentelor (CE) nr. 1924/2006 și (CE) nr. 1925/2006 ale Parlamentului European și ale Consiliului și de abrogare a Directivei 87/250/CEE a Comisiei, a Directivei 90/496/CEE a Consiliului, a Directivei 1999/10/CE a Comisiei, a Directivei 2000/13/CE a Parlamentului European și a Consiliului, a Directivelor 2002/67/CE și 2008/5/CE ale Comisiei și a Regulamentului (CE) nr. 608/2004 al Comisiei (JO L 304, 22.11.2011, p. 18).

            (6)  SAS EAP Group 2016 (nepublicat).

            (7)  SAS EAP Group 2013 (nepublicat).

            (8)  SAS EAP Group 2018 (nepublicat).

            (9)  SAS EAP Group 2020 (nepublicat).

            ANEXĂ
            Anexa la Regulamentul de punere în aplicare (UE) 2017/2470 se modifică după cum urmează:

                        1.

                        În tabelul 1 (Alimente noi autorizate), se introduce următoarea rubrică, în ordine alfabetică:

                                    Aliment nou autorizat

                                    Condițiile în care poate fi utilizat alimentul nou

                                    Cerințe specifice suplimentare privind etichetarea

                                    Alte cerințe

                                    Protecția datelor

                                    „Larvă desicată de Tenebrio molitor (vierme galben de făină)

                                       Categorie specifică de alimente

                                       Niveluri maxime

                                                1.

                                                Denumirea alimentului nou de pe eticheta produselor alimentare care îl conțin este «Larvă desicată de Tenebrio molitor (vierme galben de făină)».

                                                2.

                                                Pe eticheta produselor alimentare care conțin larvă desicată de Tenebrio molitor (vierme galben de făină) trebuie să se menționeze că acest ingredient poate provoca reacții alergice consumatorilor cu alergii cunoscute la crustacee, la produsele pe bază de crustacee și la acarieni. Această mențiune trebuie să apară în imediata apropiere a listei ingredientelor.

                                    Autorizat la 22 iunie 2021. Această includere se bazează pe dovezi științifice și date științifice care fac obiectul unui drept de proprietate, protejate în conformitate cu articolul 26 din Regulamentul (UE) 2015/2283.
                                    Solicitantul: SAS EAP Group, 35 Boulevard du Libre Échange, 31650 Saint-Orens-de-Gameville, Franța.
                                    Pe perioada protecției datelor, alimentul nou este autorizat să fie introdus pe piața Uniunii numai de către societatea SAS EAP Group, cu excepția cazului în care un solicitant ulterior obține autorizația pentru alimentul nou fără a face trimitere la dovezile științifice sau la datele științifice care fac obiectul dreptului de proprietate, protejate în conformitate cu articolul 26 din Regulamentul (UE) 2015/2283, sau cu acordul societății SAS EAP Group.
                                    Data de încheiere a protecției datelor: 22 iunie 2026.”

                                    Larvă desicată de Tenebrio molitor, integrală sau sub formă de pudră

                                    Produse proteinice:

                                    10 g/100 g

                                    Biscuiți

                                    10 g/100 g

                                    Mâncăruri pe bază de legume

                                    10 g/100 g

                                    Produse pe bază de paste

                                    10 g/100 g

                        2.

                        În tabelul 2 (Specificații), se introduce următoarea rubrică, în ordine alfabetică:

                                    Alimente noi autorizate

                                    Specificații

                                    „Larvă desicată de Tenebrio molitor (vierme galben de făină)

                                       Descriere/definiție:

                                    Alimentul nou este viermele galben de făină întreg, desicat termic, fie integral (larvă albită și uscată în cuptor), fie sub formă de pudră (larvă albită, uscată în cuptor și măcinată) Termenul «vierme galben de făină» se referă la forma larvară a speciei Tenebrio molitor, o specie de insecte care aparține familiei Tenebrionidae

                                    Viermii galbeni de făină sunt destinați consumului uman în întregime, nefiind eliminată nicio parte.
                                    Larvele trebuie private de hrană cu cel puțin 24 de ore înainte de etapa uscării termice, pentru a le permite să evacueze conținutul tubului digestiv.

                                       Caracteristici/Compoziție:

                                                Cenușă (% g/g): 3,5 - 4,5

                                                Umiditate (% g/g): 1-8

                                                Proteină brută (N × 6,25) (% g/g): 56-61

                                                Carbohidrați digerabili  (*1) (% g/g): 1-6

                                                Grăsimi (% g/g): 25-30

                                                din care saturate (% g/g): 4-9

                                                Indice de peroxid (Meq O2/kg de grăsime): ≤ 5

                                                Fibre alimentare (% g/g): 4-7

                                                Chitină (% g/g): 4-7

                                       Metale grele:

                                                Plumb: ≤ 0,075 mg/kg

                                                Cadmiu: ≤ 0,1 mg/kg

                                       Micotoxine:

                                                Aflatoxine (sumă de B1, B2, G1, G2): ≤ 4 μg/kg

                                                Aflatoxină B1: ≤ 2 μg/kg

                                                Deoxinivalenol: ≤ 200 μg/kg

                                                Ochratoxină A: ≤ 1 μg/kg

                                       Criterii microbiologice:

                                                Număr de microorganisme aerobe: ≤ 105 CFU  (*2)/g

                                                Drojdii și mucegaiuri: ≤ 100 CFU/g

                                                   Escherichia coli: ≤ 50 UFC/g

                                                   Salmonella spp.: Nedetectate în 25 g

                                                   Listeria monocytogenes: Nedetectate în 25 g

                                                Bacterii anaerobe sulfitreductoare: ≤ 30 UFC/g

                                                   Bacillus cereus (prezumtiv): ≤ 100 UFC/g

                                                Enterobacteriaceae (prezumtiv): < 10 CFU/g

                                                Stafilococi coagulazo-pozitivi: ≤ 100 UFC/g

               (*1)  Carbohidrați digerabili = 100 – (proteină crudă + grăsimi + fibre alimentare + cenușă + umiditate).

               (*2)  CFU: unități formatoare de colonii (colony forming units).”